SK Úradný vestník Európskej únie C 159/7

Oznámenie o začatí antidumpingového konania týkajúceho sa dovozu určitej obuvi s ochrannou špičkou pôvodom z Čínskej ľudovej republiky a Indie

(2005/C 159/05)

V súlade s článkom 5 nariadenia Rady (ES) č. 384/96 (1) o ochrane pred dumpingovým dovozom z krajín, ktoré nie sú členmi Európskeho spoločenstva („základné nariadenie“), naposledy zmeneného a doplneného nariadením Rady (ES) č. 461/2004 (2) bol Komisii predložený podnet, v ktorom sa uvádza, že dovoz určitej obuvi s ochrannou špičkou pôvodom z Čínskej ľudovej republiky a Indie („príslušné krajiny“) je dumpingový, a tým spôsobuje značnú ujmu výrobnému odvetviu Spoločenstva.

1. Podnet

Podnet 17. mája 2005 podala Európska konfederácia obuvníckeho priemyslu (European Confederation of the Footwear Industry, CEC) („navrhovateľ“) v mene výrobcov, ktorí predstavujú väčšinový podiel na výrobe, v tomto prípade viac než 30 % celkovej výroby určitej obuvi s ochrannou špičkou v Spoločenstve.

2. Výrobok

Výrobkom, ktorý sa údajne dováža za dumpingové ceny, je určitá obuv s gumovým zvrškom alebo so zvrškom z plastu (okrem nepremokavej obuvi s vonkajšou podrážkou a zvrškom z kaučuku alebo plastov, ktorej zvršok nie je na podrážku pripevnený ani s ňou spojený šitím, prinitovaním, pribitím klinčekmi, priskrutkovaním, pribitím drevenými klinčekmi alebo podobným spôsobom) alebo so zvrškom z usne alebo kompozitnej usne, ktorá má ochrannú špičku pôvodom z Čínskej ľudovej republiky a Indie („príslušný výrobok“), zvyčajne zaradené pod kódmi KN 6402 30 00, 6403 40 00, ex 6402 19 00, ex 6402 91 00, ex 6402 99 10, ex 6402 99 31, ex 6402 99 39, ex 6402 99 50, ex 6402 99 91, ex 6402 99 93, ex 6402 99 96, ex 6402 99 98, ex 6403 19 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 50, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 50, ex 6403 99 91, ex 6403 99 93, ex 6403 99 96, ex 6403 99 98, ex 6405 10 00, ex 6405 90 10 and ex 6405 90 90. Tieto kódy KN sa udávajú iba pre informáciu.

3. Tvrdenie o dumpingu

Tvrdenie o dumpingu v prípade Indie je založené na porovnaní vytvorenej normálnej hodnoty s vývoznými cenami príslušného výrobku smerujúceho do Spoločenstva.

So zreteľom na ustanovenia článku 2 ods. 7 základného nariadenia navrhovateľ stanovil normálnu hodnotu pre Čínsku ľudovú republiku na základe ceny v krajine s trhovým hospodárstvom, ktorá je uvedená v ods. 5.1 písm. d). Tvrdenie o dumpingu je založené na porovnaní takto vypočítanej normálnej hodnoty s vývoznými cenami príslušného výrobku pri predaji na vývoz do Spoločenstva.

Na tomto základe sú vypočítané dumpingové rozpätia pre obidve krajiny značné.

4. Tvrdenie o ujme

Navrhovateľ poskytol dôkazy o tom, že dovoz príslušného výrobku z Čínskej ľudovej republiky a Indie sa celkovo zvýšil v absolútnom vyjadrení a v zmysle podielu na trhu.

Tvrdí sa, že objemy a ceny dovezeného príslušného výrobku údajne, okrem iného, negatívne ovplyvnili úroveň cien účtovaných výrobným odvetvím Spoločenstva, čo malo vo výraznej miere nepriaznivé vplyvy, prejavujúce sa najmä v zhoršení finančnej situácie vo výrobnom odvetví Spoločenstva.

5. Postup

Keďže Komisia po konzultácii s poradným výborom stanovila, že podnet bol podaný výrobným odvetvím Spoločenstva alebo v jeho mene a že existujú dostatočné dôkazy na začatie konania, začína týmto prešetrovanie v súlade s článkom 5 základného nariadenia.

5.1. Postup stanovenia dumpingu a ujmy

Na základe prešetrovania sa stanoví, či je príslušný výrobok pôvodom z Čínskej ľudovej republiky a Indie dovážaný za dumpingové ceny a či tento dumping spôsobuje ujmu.

a) Výber vzorky

Vzhľadom na zjavne veľký počet strán zapojených do tohto konania Komisia v súlade s článkom 17 základného nariadenia môže rozhodnúť o uplatnení výberu vzorky.

i) Výber vzorky v prípade vývozcov/výrobcov v Čínskej ľudovej republike a Indii

V záujme toho, aby Komisia mohla rozhodnúť o potrebe výberu vzorky, a v kladnom prípade pristúpiť k výberu vzorky, všetci vývozcovia/výrobcovia alebo zástupcovia konajúci v ich mene sa týmto vyzývajú, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach, a to v lehote stanovenej v ods. 6 písm. b) bod i) a vo forme uvedenej v ods. 7:

— názov, adresa, e-mailová adresa, telefónne a faxové a/alebo telexové číslo a kontaktná osoba,

— obrat príslušného výrobku vyjadrený v miestnej mene a objem príslušného výrobku predaného na vývoz do Spoločenstva v období od 1. apríla 2004 do 31. marca 2005 vyjadrený v pároch,

— obrat príslušného výrobku vyjadrený v miestnej mene a objem predaja príslušného výrobku na domácom trhu v období od 1. apríla 2004 do 31. marca 2005 vyjadrený v pároch,

— vyjadrenie, či má spoločnosť v úmysle požiadať o individuálne rozpätie (3) (individuálne rozpätie môže požadovať len výrobca),

— presný popis činností spoločnosti vzhľadom na výrobu príslušného výrobku,

— názvy a presný popis činností všetkých spriaznených spoločností (4), ktoré sú zapojené do výroby a/alebo predaja (domáceho predaja či predaja na vývoz) príslušného výrobku,

— akékoľvek ďalšie príslušné informácie, ktoré by pomohli Komisii pri výbere vzorky,

— vyjadrenie, či spoločnosť alebo spoločnosti súhlasia so svojím zaradením do vzorky, čo predpokladá vyplnenie dotazníka a súhlas s overovaním uvedených údajov na mieste.

Komisia v záujme získania informácií, ktoré považuje za nevyhnutné na výber vzorky vývozcov/výrobcov, navyše osloví orgány vyvážajúcich krajín a všetky známe združenia vývozcov/výrobcov.

ii) Výber vzorky v prípade dovozcov

V záujme toho, aby Komisia mohla rozhodnúť o potrebe výberu vzorky, a v kladnom prípade pristúpiť k výberu vzorky, všetci dovozcovia alebo zástupcovia konajúci v ich mene sa týmto vyzývajú, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach, a to v lehote stanovenej v ods. 6 písm. b) bod i) a vo forme uvedenej v ods. 7 tohto oznámenia:

— názov, adresa, e-mailová adresa, telefónne a faxové a/alebo telexové číslo a kontaktná osoba,

— celkový obrat spoločnosti od 1. apríla 2004 do 31. marca 2005 vyjadrený v eurách,

— celkový počet zamestnancov,

— presný popis činností spoločnosti vzhľadom na príslušný výrobok,

— objem príslušného výrobku pôvodom z Čínskej ľudovej republiky a Indie dovezeného do Spoločenstva vyjadrený v pároch a hodnota príslušného výrobku vyjadrená v eurách a ďalší predaj tohto príslušného výrobku na trhu Spoločenstva v období od 1. apríla 2004 do 31. marca 2005,

— názvy a presný popis činností všetkých spriaznených spoločností (4), ktoré sú zapojené do výroby a/alebo predaja príslušného výrobku,

— akékoľvek ďalšie príslušné informácie, ktoré by pomohli Komisii pri výbere vzorky,

— vyjadrenie, či spoločnosť alebo spoločnosti súhlasia so svojím zaradením do vzorky, čo predpokladá vyplnenie dotazníka a súhlas s overovaním uvedených údajov na mieste.

Komisia v záujme získania informácií, ktoré považuje za nevyhnutné na výber vzorky dovozcov, navyše osloví akékoľvek známe združenia dovozcov.

iii) Výber vzorky v prípade výrobcov Spoločenstva

Vzhľadom na veľký počet výrobcov Spoločenstva podporujúcich podnet má Komisia v úmysle prešetriť ujmu spôsobenú výrobnému odvetviu Spoločenstva prostredníctvom výberu vzorky.

V záujme toho, aby sa Komisii umožnil výber vzorky, všetci výrobcovia Spoločenstva sa týmto vyzývajú, aby poskytli ďalej uvedené údaje o svojej spoločnosti alebo spoločnostiach, a to v lehote stanovenej v ods. 6 písm. b) bod i):

— názov, adresa, e-mailová adresa, telefónne a faxové a/alebo telexové číslo a kontaktná osoba,

— celková výška obratu spoločnosti v období od 1. apríla 2004 do 31. marca 2005 vyjadrená v eurách,

— presný popis činností spoločnosti vzhľadom na výrobu príslušného výrobku,

— hodnota predaja príslušného výrobku na trhu Spoločenstva v období od 1. apríla 2004 do 31. marca 2005 vyjadrená v eurách,

— objem predaja príslušného výrobku na trhu Spoločenstva v období od 1. apríla 2004 do 31. marca 2005 vyjadrený v pároch,

— objem výroby príslušného výrobku v období od 1. apríla 2004 do 31. marca 2005 vyjadrený v pároch,

— názvy a presný popis činností všetkých spriaznených spoločností (4), ktoré sú zapojené do výroby a/alebo predaja príslušného výrobku,

— akékoľvek ďalšie príslušné informácie, ktoré by pomohli Komisii pri výbere vzorky,

— vyjadrenie, či spoločnosť alebo spoločnosti súhlasia so svojím zaradením do vzorky, čo predpokladá vyplnenie dotazníka a súhlas s overovaním uvedených údajov na mieste.

iv) Konečný výber vzoriek

Všetky zainteresované strany, ktoré chcú predložiť akékoľvek príslušné informácie týkajúce sa výberu vzoriek, musia tak urobiť v lehote stanovenej v ods. 6 písm. b) bod ii).

Komisia má v úmysle urobiť konečný výber vzoriek po porade s príslušnými stranami, ktoré vyjadrili ochotu byť zaradené do vzoriek.

Spoločnosti zaradené do vzoriek musia vyplniť dotazník v lehote stanovenej v ods. 6 písm. b) bod iii) a musia spolupracovať v rámci prešetrovania.

V prípade nedostatočnej spolupráce môže Komisia v súlade s článkom 17 ods. 4 a článkom 18 základného nariadenia založiť svoje zistenia na skutočnostiach, ktoré má k dispozícii. Zistenia založené na dostupných skutočnostiach môžu byť pre príslušnú stranu menej priaznivé, ako je uvedené v ods. 8 tohto oznámenia.

b) Dotazníky

Komisia v záujme získania informácií, ktoré považuje za nevyhnutné na prešetrovanie, rozošle dotazníky v rámci výrobného odvetvia Spoločenstva zaradeného do výberu vzorky a všetkým združeniam výrobcov v Spoločenstve, vývozcom/výrobcom v Čínskej ľudovej republike a Indii zaradeným do výberu vzorky, všetkým združeniam vývozcov/výrobcov, dovozcom zaradeným do výberu vzorky, všetkým združeniam dovozcov uvedeným v podnete a orgánom príslušných vyvážajúcich krajín.

Vývozcovia/výrobcovia v Čínskej ľudovej republike a Indii požadujúci individuálne rozpätie na účely uplatňovania článku 17 ods. 3 a článku 9 ods. 6 základného nariadenia musia predložiť vyplnené dotazníky v lehote stanovenej v ods. 6 písm. a) bod ii) tohto oznámenia. Musia preto požiadať o dotazník v lehote stanovenej v ods. 6 písm. a) bod i) tohto oznámenia. Takéto strany si však musia byť vedomé skutočnosti, že ak sa v prípade vývozcov/výrobcov pristúpi k odberu vzorky, Komisia sa môže predsa len rozhodnúť, že pre ne nevypočíta individuálne rozpätie, ak by bol počet vývozcov/výrobcov taký veľký, že individuálne prešetrovanie by bolo nadmieru zložité a prekážalo by včasnému ukončeniu prešetrovania.

c) Zhromažďovanie informácií a vypočutie

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 6 písm. a) bod ii).

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú konkrétne dôvody na ich vypočutie. Táto žiadosť sa musí predložiť v rámci lehoty stanovenej v ods. 6 písm. a) bod iii).

d) Výber krajiny s trhovým hospodárstvom

V súlade s článkom 2 ods. 7 písm. a) základného nariadenia sa na stanovenie normálnej hodnoty pokiaľ ide o Čínsku ľudovú republiku uvažuje o výbere Brazílie, ako o vhodnej krajine s trhovým hospodárstvom. Zainteresované strany sa týmto vyzývajú, aby predložili pripomienky týkajúce sa vhodnosti tohto výberu v osobitnej lehote stanovenej v ods. 6 písm. c).

e) Štatút trhového hospodárstva

V prípade tých výrobcov v Čínskej ľudovej republike, ktorí tvrdia, že svoju činnosť vykonávajú v súlade s podmienkami trhového hospodárstva, t. j. že spĺňajú kritériá stanovené v článku 2 ods. 7 písm. c) základného nariadenia, a poskytnú o tom dostatočné dôkazy, sa normálna hodnota stanoví v súlade s článkom 2 ods. 7 písm. b) základného nariadenia. Výrobcovia, ktorí majú v úmysle predložiť riadne odôvodnené žiadosti, musia tak urobiť v osobitnej lehote stanovenej v ods. 6 písm. d). Komisia zašle formuláre žiadostí všetkým výrobcom v Čínskej ľudovej republike, ktorí boli vymenovaní v podnete, a všetkým združeniam vývozcov/výrobcov uvedeným v podnete, ako aj orgánom Čínskej ľudovej republiky.

5.2. Postup zhodnotenia záujmu Spoločenstva

V súlade s článkom 21 základného nariadenia a v prípade, ak sú tvrdenia o dumpingu a ním spôsobenej ujme opodstatnené, rozhodne sa o tom, či by prijatie antidumpingových opatrení nebolo v rozpore so záujmom Spoločenstva. Z tohto dôvodu výrobné odvetvie Spoločenstva, dovozcovia, ich zastupujúce združenia, zástupcovia užívateľov a organizácie zastupujúce spotrebiteľov, pokiaľ preukážu, že medzi ich činnosťou a príslušným výrobkom existuje objektívne prepojenie, môžu sa vo všeobecných lehotách stanovených v ods. 6 písm. a) bod ii) prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v ods. 6 písm. a) bod iii) požiadať o vypočutie, pokiaľ uvedú konkrétne dôvody. Treba poznamenať, že akékoľvek informácie predložené v súlade s článkom 21 sa zohľadnia len v tom prípade, ak budú v čase ich predloženia podložené konkrétnymi dôkazmi.

6. Lehoty

a) Všeobecné lehoty

i) Pre strany na vyžiadanie dotazníka alebo ostatných formulárov žiadostí

Všetky zainteresované strany by mali požiadať o dotazník alebo ostatné formuláre žiadostí čo najskôr, najneskôr však do 10 dní po uverejnení tohto oznámenia v Úradnom vestníku Európskej únie.

ii) Pre strany na prihlásenie s cieľom predložiť vyplnený dotazník a akékoľvek iné informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnený dotazník alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlásila v rámci uvedeného obdobia.

Spoločnosti vybrané do vzorky musia predložiť vyplnený dotazník v lehote uvedenej v ods. 6 písm. b) bod iii).

iii) Vypočutie

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota v prípade výberu vzorky

i) Informácie špecifikované v ods. 5.1 písm. a) bod i), ods. 5.1 písm. a) bod ii) a ods. 5.1 písm. a) bod iii) tohto oznámenia by mali byť Komisii doručené do 15 dní odo dňa uverejnenia tohto oznámenia v Úradnom vestníku Európskej únie, keďže Komisia má v úmysle uskutočniť konzultácie s príslušnými stranami, ktoré prejavili ochotu byť zaradené do vzorky pri jej konečnom výbere, do 21 dní od uverejnenia tohto oznámenia v Úradnom vestníku Európskej únie.

ii) Všetky ostatné informácie, ktoré sú relevantné pre výber vzorky podľa ods. 5.1 písm. a) bod iv), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán zaradených do vzorky musia byť Komisii doručené do 37 dní od dátumu oznámenia o ich zaradení do vzorky.

c) Osobitná lehota na výber krajiny s trhovým hospodárstvom

Strany zúčastňujúce sa na prešetrovaní môžu prejaviť záujem o vyjadrenie pripomienok o vhodnosti výberu Brazílie, o ktorej sa, ako je uvedené v ods. 5.1 písm. d), uvažuje ako o krajine s trhovým hospodárstvom na účely stanovenia normálnej hodnoty pokiaľ ide o Čínsku ľudovú republiku. Tieto pripomienky musia byť Komisii doručené do 10 dní od dátumu uverejnenia tohto oznámenia v Úradnom vestníku Európskej únie.

d) Osobitná lehota na predloženie žiadostí o štatút trhového hospodárstva a/alebo o individuálne zaobchádzanie

Riadne odôvodnené žiadosti o štatút trhového hospodárstva (ako je uvedené v ods. 5.1 písm. e)) a/alebo o individuálne zaobchádzanie v súlade s článkom 9 ods. 5 základného nariadenia musia byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vypracované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne číslo a faxové číslo a/alebo telexové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytli ako dôverné, sa označujú výrazom „Len pre služobnú potrebu“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „Na nahliadnutie pre zainteresované strany“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05.

8. Nedostatočná spolupráca

V prípadoch, ak ktorákoľvek zo zainteresovaných strán odmietne sprístupniť alebo neposkytne potrebné informácie v rámci lehoty alebo významnou mierou brzdí prešetrovanie, v súlade s článkom 18 základného nariadenia sa môžu dočasné alebo konečné, pozitívne alebo negatívne zistenia stanoviť na základe skutočností, ktoré sú k dispozícii.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nevezmú do úvahy, a môžu sa použiť skutočnosti, ktoré sú k dispozícii. Ak niektorá zo zainteresovaných strán nespolupracuje alebo spolupracuje iba čiastočne a zistenia sú preto založené na skutočnostiach, ktoré sú k dispozícii podľa článku 18 základného nariadenia, výsledok môže byť pre túto stranu menej priaznivý než v prípade, keby bola spolupracovala.

9. Harmonogram prešetrovania

Podľa článku 6 ods. 9 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie. V súlade s článkom 7 ods. 1 základného nariadenia možno predbežné opatrenia uložiť najneskôr do 9 mesiacov od uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1.

(2) Ú. v. EÚ L 77, 13.3.2004, s. 12.

(3) Individuálne rozpätie možno požadovať v súlade s článkom 17 ods. 3 základného nariadenia v prípade spoločností, ktoré nie sú zahrnuté do výberu vzorky, s článkom 9 ods. 5 základného nariadenia týkajúceho sa individuálneho zaobchádzania v prípade krajín s iným ako trhovým hospodárstvom/transformujúcim sa hospodárstvom a s článkom 2 ods. 7 písm. b) základného nariadenia v prípade spoločností, ktoré žiadajú o štatút trhového hospodárstva. Treba poznamenať, že ak sa požaduje individuálne zaobchádzanie, je potrebné podať žiadosť v súlade s článkom 9 ods. 5 základného nariadenia a ak sa požaduje priznanie štatútu trhového hospodárstva, je potrebné podať žiadosť v súlade s článkom 2 ods. 7 písm. b) základného nariadenia.

(4) Usmernenia týkajúce sa významu spriaznených spoločností možno nájsť v článku 143 nariadenia Komisie (EHS) č. 2454/93, zavádzajúceho ustanovenia pre vykonávanie nariadenia Rady (EHS) č. 2913/92 ustanovujúceho Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).